# President del Consell Insular de Mallorca

El President del Consell Insular de Mallorca també conegut com a President del Consell de Mallorca és el cap i ostenta la representació màxima del Consell Insular de Mallorca. El President del consell de Mallorca és elegit pel ple entre els seus membres; dirigeix el govern i l'administració insulars, i designa i separa lliurement la resta dels membres del consell executiu, en coordina l'acció i és políticament responsable davant el ple.

## Funcions

Les seues funcions per llei són:
* Dirigir el govern i l'administració insulars.
* Convocar les sessions del Ple, de la Comissió de Govern i del Consell Executiu, presidir-les i dirimir els empats amb el seu vot de qualitat.
* Establir les directrius generals de l'acció de govern i donar les instruccions pertinents als membres del Consell Executiu perquè en mantenguin la unitat de direcció política i administrativa.
* Dirigir, inspeccionar i impulsar els serveis i les obres, la titularitat dels quals correspongui al consell insular.
* Vetllar pel compliment de les disposicions i els acords del Ple, de la Comissió de Govern i del Consell Executiu.
* Dictar decrets que suposin la creació o l'extinció de departaments del Consell Executiu, en el marc del Reglament orgànic, i fixar les atribucions dels diferents òrgans de cada departament.
* Nomenar i separar el vicepresident o vicepresidents, els membres de la Comissió de Govern, els membres del Consell Executiu, els directors insulars i els secretaris tècnics, així com resoldre sobre la seva suplència.
* Ordenar la publicació de les normes i dels acords del Ple en el Butlletí Oficial de les Illes Balears, quan sigui preceptiu.
* Plantejar davant el Ple la qüestió de confiança.
* Proposar debats generals al Ple del consell.
* Aprovar l'oferta d'ocupació pública, d'acord amb el pressupost; aprovar les bases de les proves per a la selecció de personal i per a la provisió de llocs de feina; distribuir les retribucions complementàries que no siguin fixes i periòdiques.
* Exercir la direcció superior de tot el personal i acordar-ne el nomenament; resoldre sobre les seves situacions administratives o laborals; adoptar les sancions del personal, incloent-hi la separació del servei o l'acomiadament del personal laboral.
* Desenvolupar la gestió econòmica d'acord amb el pressupost aprovat; concertar les operacions de crèdit i autoritzar les despeses quan això no sigui competència del Ple; ordenar els pagaments.
* Contractar i atorgar concessions en els supòsits que això no sigui competència del Ple.
* Aprovar els projectes d'obres i serveis en els casos en què tengui atribuïda la competència per contractar-los o aprovar-ne la concessió.
* Adquirir béns o drets, o alienar-los, en els mateixos supòsits de l'article 34.1.m) de la Llei 7/1985, de 2 d'abril, reguladora de les bases de règim local.
* Signar els convenis i els acords de cooperació.
* Sol·licitar el dictamen del Consell Consultiu en els supòsits prevists a la legislació vigent.
* Exercir accions i recursos en via jurisdiccional o administrativa en matèries de la seva competència i, en casos d'urgència, en matèries de la competència del Ple, i donar-ne compte al Ple a la primera sessió que dugui a terme perquè en faci la ratificació.
* Acordar la revisió d'ofici dels seus actes nuls i proposar al Ple la declaració de lesivitat dels actes dictats pel mateix president o pels òrgans inferiors.
* Resoldre els recursos d'alçada interposats contra els actes dels consellers executius, dels secretaris tècnics i dels directors insulars.
* Sancionar les infraccions administratives, sempre que això no correspongui a altres òrgans, segons la legislació aplicable i les ordenances insulars.
* Exercir totes aquelles facultats i atribucions que li corresponguin de conformitat amb la legislació vigent.
* Exercir aquelles altres atribucions que la legislació assigni al consell insular i que no estiguin expressament conferides a altres òrgans.
El president pot delegar l'exercici de les seves atribucions en el vicepresident o vicepresidents, en la Comissió de Govern o els seus membres, i en el Consell Executiu o els seus membres. No obstant això, no poden ser objecte de delegació les atribucions assenyalades a les lletres a), b), c), g), s) i t) del número anterior, com tampoc les de concertar operacions de crèdit, la direcció superior del personal, la separació del servei dels funcionaris i l'acomiadament del personal laboral. El Reglament orgànic podrà desconcentrar competències del president, a proposta prèvia d'aquest, en els òrgans prevists en el número anterior, amb les mateixes limitacions que s'hi estableixen per a la delegació.

## Llista de presidents

| No. | Nom | Termini | Termini | Partit |
| 1 | Jeroni Albertí i Picornell (1927-) | 24 d'abril 1979 | 27 de setembre de 1982 | UCD |
| UCD ||
| 2 | Maximilià Morales Gómez (1948-2017) | 27 de setembre de 1982 | 23 de juny de 1983 | UCD |
| UCD ||
| 3 | Jeroni Albertí i Picornell (1927-) | 23 de juny de 1983 | 16 de juny de 1987 | UM |
| UM ||
| 4 | Joan Verger Pocoví (1944-2013) | 16 de juny de 1987 | 7 de juliol de 1995 | PPB |
| PPB ||
| 5 | Maria Antònia Munar i Riutort (1955-) | 7 de juliol de 1995 | 27 de juny de 2007 | UM |
| UM ||
| 6 | Francesca Lluch Armengol Socías (1971-) | 7 de juliol de 2007 | 25 de juny de 2011 | PSIB |
| PSIB ||
| 7 | Maria Salom Coll (1967-) | 25 de juny de 2011 | 4 de juliol de 2015 | PPB |
| PPB ||
| 8 | Miquel Ensenyat Riutort (1969-) | 4 de juliol de 2015 | 6 de juliol de 2019 | MÉS |
| MÉS ||
| 9 | Catalina Cladera Crespí (1972-) | 6 de juliol de 2019 | 8 de juliol de 2023 | PSIB |
| PSIB ||
| 10 | Llorenç Galmés Verger (1983-) | 8 de juliol de 2023 | - | PPB |
| PPB ||

## Referències

* ↑ Va haver de dimitir per ocupar el càrrec de presidenta del Parlament de les Illes Balears. Durant aquest interval, Miquel Nadal i Buades va ser president en funcions.